Eesti käsipalli meistriliigas peeti kolmapäeval kaks kohtumist, milles olid võidukad Mistra ja Viljandi HC.
Mistra sai koduväljakul jagu SK Tapast tulemusega 36:28 (17:12). Esimesed seitse minutit möödus mäng punkt-punktis. Võõrustaja Mistra lasi mängu alguses Tapal juhtima minna, kuid võitles 10. minutiks välja eduseisu 7:5. Tapa püsis pikalt Mistra kannul, aga võõrustaja saavutas läbimurde 19. minutil, kui Serhii Orlovskyi viis kodumeeskonna kolme väravaga juhtima 13:10. Suurima vahemaa mängis Mistra sisse esimese poolaja lõppedes, skooriks 17:12.
Teisel poolajal läks Mistra üha enam omasoodu – 40. minutil olid tablool numbrid 22:16 ja kümme minutit hiljem 30:22. Matšile tõmmati joon alla skooriga 36:28.
Mistrale tõid enim väravaid Serhii Orlovskyi, kes realiseeris kaheksal korral, Arno Vare, kes sai kirja kuus väravat ja Martin Nerut, kes viskas viis väravat. Tapa eest viskas Marcus Rättel üheksa väravat, Endrik Jaanis lisas seitse ja Marten Saar viis tabamust.
"Tänane kohtumine läks paremini kui hooaja esimene mäng Tapal. Kahjuks ei saanud esimesel poolajal suuremat vahet sisse, aga õnneks teisel poolajal saime suurema hooga mugavama vahe tekitada ja saime julgemalt ka pingimängijaid kasutada," kommenteeris Patrick Padjus, kes viskas Tapa väravavõrku neli palli.
Kehras tuli pärast tasavägist kohtumist võitjaks Viljandi, kes alistas kodumeeskonna HC Kehra/Horizon Pulp&Paperi 29:26 (17:14). Skoorimisega tehti algust alles teise mänguminuti eel, kui Oskar Luks Rasmus Otsa väravasse palli saatis. Sarnaselt õhtu teise mänguga, pidasid ka Kehra ja Viljandi kassi-hiire mängu. Kui 10. minutil viis Aleksander Pertelson külalismeeskonna 6:5 juhtima, siis neli minutit hiljem omas Kehra kaheväravalist edumaad seisuga 8:6. 19. minutil viisid Johannes ja Aleksander Pertelson Viljandi ühega juhtima. Edumaa säilis ka esimese poolaja lõpuni, skooriks 17:14.
Teisel poolajal võitles Kehra tulihingeliselt kaotuse kahe värava peale, mis kestis kuni 45. minutini, mil Aleksander Pertelson seisuks 22:19 tegi. Kehra polnud jälitamisega veel lõpparvet teinud ja püsis agaralt kannul. 50 minutit oli mängitud ja seis oli 24:22 Viljandile. Kristo Voika 55. minuti värav paistis saatuslikuks saavat, sest vahemaa venis taas kolme värava peale. Viimasena jäi kõlama Kristjan Kooviti sõna ning mäng lõppes seisuga 29:26 Viljandile.
Kehra resultatiivseimad olid Oskar Luks seitsme väravaga, Markus Leidsaar kuue väravaga ja Alvar Soikka viie tabamusega. Viljandi väravakütid olid Hendrik Koks kaheksa väravaga ja Johannes Pertelson kuuega.
Neljapäeva õhtul lähevad Kalevi spordihallis omavahel vastamisi HC Tallinn ja Põlva Serviti. Kohtumine algab kell 19.00.
Toimetaja: Henrik Laever